ming030890/wiki-yue-high-quality huggingface dataset:
碧仙桃港

碧仙桃港（英文：Port of Bristol）係英格蘭碧仙桃市既各個碼頭同埋周邊既商業設施既總稱。喺1991年之前，碧仙桃市議會既碧仙桃港管理局（Port of Bristol Authority）負責營運碧仙桃市港（Bristol Harbour，喺市中心既河港）、雅芳河（River Avon）河口北面既雅芳茅斯港（Avonmouth）同埋南面既皇家波特百里碼頭（Royal Portbury Docks）同 Portishead 四個海口。1991之後，河口北面既兩個港口租咗俾碧仙桃港口公司（The Bristol Port Company，BPC）經營。

歷史
碧仙桃既港口最初只係喺雅芳峽谷（Avon Gorge）上游，雅芳河同 Frome 河既沿岸，同埋呢兩條河匯流既區域，，港口既呢部分叫做碧仙桃市船碼頭（Bristol City Docks），依家好多時都叫嗰度做碧仙桃河港（Bristol Harbour）。但係由於雅芳河同 Frome 河都係細小而且淺水既河，無辦法容納遠洋輪船，所以依家既碧仙桃港既主要港區實際上係喺附近既雅芳河口南面既兩個港口。
即使係以前啲船比較細，喺潮水低既時候，碧仙桃港都好難行船，所以碧仙桃港非常依賴碧仙桃灣既極端潮汐（14 公尺既高潮）。 啲想入港既船，需要等啲潮水上漲，等水位夠高既時候，先至可以逆流而上，穿過雅芳峽谷，利用潮水，沿住條河向上游入港。啲想出港既船，會喺漲潮時開始出港，退潮既水流會帶佢哋漂出大海。喺1800年代，港口安裝咗船閘，加上雅芳河改道，令到啲船唔會侷住係低潮既時候停喺泥濘嗰度，而係可以一直浮喺水上面，所以碧仙桃市港又有另一個名，叫做「浮港」（Floating Harbour）。
喺雅芳峽谷航行，係充滿挑戰既，而且隨住船隻越來越大，喺峽谷行船變得越來越困難。 喺1877年，雅芳茅斯（喺雅芳河口）起咗嗰度既第一個碼頭，依家叫做雅芳茅斯舊碼頭；1884 年，碧仙桃企業（Bristol Corporation）收購咗雅芳茅斯同 Portishead 船塢。1908年，皇家愛德華碼頭（Royal Edward Dock）喺雅芳河口北面既雅芳茅斯起好咗，可以直接通往 River Severn 同埋碧仙桃灣。
皇家波特百里碼頭
1972年，喺皇家愛德華碼頭河口對面既大型深水港皇家波特百里碼頭起好咗，可以直接通去碧仙桃灣。
呢啲發展項目令到喺「浮港」既舊碧仙桃市碼頭變成無商業價值，所以碧仙桃市碼頭重新開發做碧仙桃市中心同埋週邊地區既休閒、住宅同零售中心。1991年，一間砂石公司成為最後碧仙桃市碼頭既最後一個商業用家。
Portishead 發電廠既停止營運，亦都令到 Portishead 碼頭變成多餘，最終碼頭喺1992年終止營運。
1991年，碧仙桃市議會將雅芳茅斯同皇家波特百里碼頭既150年經營權合約售咗俾第一船務（First Corporate Shipping Ltd），呢間係由 Terence Mordaunt 同 David Ord 擁有既私人公司。營運碼頭既係第一船務屬下既碧仙桃港公司（BPC），佢哋投資咗超過6億英鎊，令碼頭既年吞吐量從400萬噸增加到1,400萬噸。
截至2014年，BPC好幾次申請購買碼頭既永久業權，但係都俾碧仙桃市議會拒絕咗。 2012年公投之後，碧仙桃市既選民決定設立市長呢個職位，之後選咗 George Ferguson 做第一任市長。 2015年3月，佢同佢既內閣決定咗用1,000萬英鎊出售碼頭既永久業權，同埋擁有BPC公司既12.5%無投票權股份。碧仙桃市議會成員喺6月2日投票反對呢個決定，理由係價錢太低，然後將個個案俾返市長決定 。兩個星期之後，市長內閣決定都係賣咗碼頭既永久業權。 受到《理財周刊》（Money Week）雜誌編輯既批評之後 ，George Ferguson 同英國《金融時報》（Financial Times）講，呢筆交易對碧仙桃呢座城市嚟講，係有非凡價值既。
第一船務喺2019年保守黨領袖競選期間向約翰遜（Boris Johnson）同侯俊偉（Jeremy Hunt）捐贈咗25,000英鎊。

自由港
碧仙桃港係約翰遜提議建立自由港既六個港口之一，佢話呢個係促進國家落後地區投資既「絕佳」方法 。碧仙桃港口公司對呢個消息表示歡迎，認為自由港地位有可能增加英國港口同埋周邊地區既投資機會 。但係，有啲港口同貿易專家預測，主要影響只係將商業活動從週邊地區轉移到港口，而唔係創造新既就業機會。

新貨櫃碼頭
喺2010 年，BPC計劃花5億英鎊喺雅芳茅斯起一個新既深水貨櫃碼頭，不過擴建碧仙桃港既新深海貨櫃碼頭計劃，推遲咗幾次，投資亦增加到6億英鎊，有報導話可能推遲到2030年。
碧亞潔·普連茨

碧亞潔·普連茨（德文：Birgit Prinz，1977年10月25號—）係德國一位退役女足球員，職業生涯主要效力法蘭克福女子足球會（1. FFC Frankfurt）。姖亦都多次代表過德國國家女子足球隊上陣，同瑪塔·達蕭華（Marta da Silva）同為女子足球世界杯頭號射手（14粒入球），並獲得過三次國際足球協會年度球員獎。姖喺2011年退徂役，宜家係德甲球隊1899賀芬咸嘅心理醫生。
碧仙桃灣

碧仙桃灣（威爾斯文：Môr Hafren；英文：Bristol Channel），又譯做碧仙桃海峽，係大不列顛島既一個主要入口，將南威爾斯（從 Pembrokeshire 到 Glamorgan）同埋英格蘭西南部（從德文郡到森麻實郡）分開。佢從較小既 Severn 河口（威爾斯文：Afon Hafren）延伸到北大西洋。個海灣既名嚟自英國城市同港口碧仙桃。
海岸線兩側長長既一段被定為海岸文化遺產（Heritage Coast）。當中包括 Exmoor、Bideford 灣、哈特蘭角半島（Hartland Point peninsula）、Lundy 島、Glamorgan、高爾半島（Gower Peninsula）、卡馬森郡（Carmarthenshire）、South Pembrokeshire 同 Caldey  島。
直到都鐸時代，碧仙桃灣叫做 Severn 海，依家既威爾斯文 Môr Hafren 同康和文 Mor Havren 嗰度仍然咁樣叫。
從威爾士既巴里睇到既碧仙桃灣
北德文郡 Ilfracombe 既碧仙桃灣海岸，向西望向李灣（Lee Bay），遠處是倫迪（Lundy）
碟煞

碟煞（disc brake）係煞停嘅機械裝置，用鉗將壓落隻車碟或轉動器 (rotor)上面產生摩擦，令到軸嘅旋轉減慢，最後令到速度減慢，最後停低。動能轉化成冇用嘅熱能放出來。
液壓式碟煞係機械動力車最常用嘅[未記出處或冇根據]，但碟煞停嘅原理幾乎所有嘅旋轉軸都啱用[未記出處或冇根據]，組件包括碟、主缸、碟兩邊嘅鉗。碟煞裝置，喺汽車、單車、飛機、鐵路火車成日用。
碧仙桃機場

碧仙桃機場（粵音：bik1 sin1 tou4 gei1 coeng4）係喺英國英倫一個機場，喺1957年嗰陣起好兼且開放畀人用嚟搭飛機。
碧血鹽梟

《碧血鹽梟》（Sweetness in the Salt，前名《勝雪鹽棧》）係香港電視廣播有限公司古裝劇集，由馬浚偉、楊怡、黃浩然、郭鋒、譚小環、敖嘉年、陳山聰、蔣志光、惠英紅、駱應鈞主演，監製李添勝。呢套劇喺2009年6月8號首播，一共25集。
碧血青天楊家將

《碧血青天楊家將》（英文：Heroic Legend of the Yang's Family）係香港亞洲電視同北京中央電視台一齊製作嘅電視劇，亦係頭一套中港合拍劇，用楊家將做主題，由金超群、李香琴、麥景婷、楊玉梅、陳麗斯、徐少強、蔡濟文、王艷娜、呂頌賢、苑瓊丹主演，1994年首播。套劇播完後，再播續集《碧血青天珍珠旗》。
碧街

碧街（英文：Pitt Street）係香港一條街，嚮油麻地彌敦道附近，東連窩打老道，西接渡船街，中間串連廣東道、新填地街、上海街、砵蘭街咁。

命名
碧街個名嚟自英國第16同18任首相小威廉皮特（William Pitt, the Younger）。
碧雅翠絲波特

碧雅翠絲波特（英文：Helen Beatrix Potter ，1866年7月28號—1943年12月22號）係個英國嘅女作家、插畫家、自然科學家同保育運動人士。佢最出名嘅作品係《彼得兔》。
碧血劍

《碧血劍》係香港作家金庸寫嘅武俠小說，1956年寫。
碧血長天

《碧血長天》（The Longest Day）係套美國嘅戰爭電影，喺1962年9月25號上畫。呢套戲嘅主角係尊榮、亨利方達、李察波頓同埋羅拔米湛。
碧雲道

碧雲道（Pik Wan Road）係香港九龍觀塘區嘅一條路，靠住五桂山（以前叫黑鬼山）同埋照鏡環山，全長1.8公里，係藍田住宅區其中一條主幹道。而家高俊苑西面約200米嘅路段，早喺1960年代跟住高超道邨落成開始用，當時盡頭係一處山坡，重未連接到藍田，到咗1980年代計劃將藍田住宅區擴展到五桂山以西一帶，喺條件適合下，碧雲道順理成章大幅度延長到藍田東北部，成為觀塘區山上嘅其中一條主幹道。
由於需要遷就沿線嘅屋邨，道路設計上唔可以太迂迴，喺途經兩處較深嘅山谷（即澳景路同藍田公園附近）就用天橋，喺澳景路橋下發展做休憩公園，藍田公園附近就保持原貌。重有碧雲道依靠嘅兩座山後面，係當時調景嶺寮屋區同工廠，為咗令進一步改善當地交通，開闢咗一條新路連接到碧雲道嘅藍田（廣田邨）巴士總站，隨住將軍澳新市鎮發展，呢條路只能接駁到私人屋苑維景灣畔，需要起私家路設施，同碧雲道嘅交界處就向南移前咗200米左右。
座落喺碧雲道嘅德田邨喺1980年代末開始入伙，自此人口不斷增加，對公共交通需求亦越嚟越多。時至今日，駛經碧雲道嘅公共交通工具能夠直達香港島、九龍心臟地帶、香港國際機場同埋主要鐵路車站，深宵時份亦有提供服務。

事件
碧雲道公園嚮2008年8月6號深夜，發生活塞男案。
甯漢豪

甯漢豪，JP（英文：Bernadette Linn，1964年1月7號—）係香港政府現任發展局局長。

簡歷
甯漢豪喺1989年加入政務職系，做過唔同決策局同部門。佢2008年至2010年做財經事務及庫務局副秘書長（庫務），2010年至2012年做行政長官私人秘書，2012年至2017年做地政總署署長，2017年至2022年做發展局常任秘書長（規劃及地政）。佢自2022年7月開始做發展局局長。
田

田（粵音：tin4；Field），又叫農田、田地，係農業入面專門劃出用嚟種農作物嘅一笪耕地。

史
甲骨文田多數係指打獵嘅地方或者去打獵呢個動作，即係田狩。

引伸
「田」之後亦引伸做第啲物產，好似鹽田噉。
甯子達

甯子達（粵拼：ning6 zi2 daat6；1984年10月24號—），係台灣低音結他手，Fodera、Epifani、UE等幾項國際出名樂器品牌代言人。佢有亞洲低音結他手之王嘅稱號。

經歷
佢喺《歌手2017》同《歌手·當打之年》為袁婭維編曲。
甯強

甯強，簡化字寫做宁强（寧強），係中國陝西漢中一個縣，總面積3243平方公里，人口33萬。
甯氏

甯（粵拼：ning6）係唐人姓氏，喺《百家姓》裏頭排第241位。

名人
呢篇甯氏係同姓氏有關嘅楔位文章，重未寫完嘅。麻煩你幫手充實佢。
甯河區

甯河區（簡化字：宁河区）係中國天津一個區，總面積1298平方公里，人口36萬。
紅白藍膠袋

紅白藍膠袋（Red-white-blue bag），係一種用紅色、白色、藍色三隻色相間嘅尼龍帆布整嘅袋，首先出現喺1960年代嘅香港，當時主要畀香港人裝住啲貨帶返上中國大陸。
而家，紅白藍膠袋做咗香港文化其中一個象徵。
香港富商許世勳、許晉亨兩仔爺喺香港嘅名下馬匹綵衣顏色、圖案（紅白藍直間衫，白袖、紅帽）都係源自紅白藍膠袋。
紅白

紅白（粵拼：hung4 baak6）係紅同白兩色喺埋度嘅配色。
紅白各色喺唔同大洲或國家嘅意思都唔同，甚至表示相反或對立嘅意見態度：
紅——中華文化同越南代表喜慶（譬如將喜慶事叫「紅事」）、革命、長壽，幸福，繁榮同埋好運、積極；北韓代表主體思想；日本代表嘅係火燭、血同埋崖广；歐美代表嘅係血腥、恐怖、崖广、危險地區、警告、禁止噉解。
白——中華文化部份代表死亡（譬如將喪禮叫「白事」）、哀悼同衰運、邪惡；越南代表少女同埋優雅；歐美代表光明、純潔同埋滿足、正義；日本代表聯繫生死同婚禮有關嘅事。
喺日本，紅白兩色成日攞嚟做慶祝嘅傳統色同埋分開對抗嗰兩組。
紅矮星

紅矮星係質量同尺碼都較細、溫度較低嘅恆星。響Hertzsprung-Russell圖入便，紅矮星係 K 或 M 光譜類型嘅星。以數量計，紅矮星佔咗成個宇宙嘅恆星嘅七至九成。佢哋質量細，細到0.075到半個太陽質量，而表面嘅溫度經常低過3,500 K。

特性
2005年發現咗繞行紅矮星Gliese 581嘅太陽系外行星，質量同海王星或者17個地球差唔多。佢隔佢繞行嘅紅矮星好近，得6百萬公里（0.04天文單位）。噉可以估到佢嘅表面溫度會有150攝氏度，雖然佢繞行嘅恆星好細好暗。2006年發現咗另外一個太陽系外行星，5.5個地球質量，繞行紅矮星OGLE-2005-BLG-390L，隔佢嘅恆星2.6天文單位，表面溫度估會低過−220 °C （56 K）。
2007年，又發現咗一個新嘅，話唔定會適合生物居住嘅太陽系外行星。呢個行星編號Gliese 581 c，繞行Gliese 581。如果行星嘅發現者（Stéphane Udry嘅小組）所估計嘅行星質量（5.36個地球）係冇錯嘅話，佢就係而家發現倒嘅最細個嘅繞行正常恆星嘅太陽系外行星（而家重發現有重細粒嘅太陽系外行星，不過唔係繞行正常恆星，而係繞行一個編號PSR B1257+12嘅中子星）。發現者重估佢嘅半徑會有個半地球咁大。呢粒行星啱啱好響紅矮星Gliese 581嘅可居住帶入便，亦係而家為止最有可能適合生命居住嘅太陽系外行星。
紅石門

紅石門係香港新界北區一個海峽，喺船灣淡水湖東北面近乾門嘴對出，另一面係往灣洲嘅西南岸。嗰度兩岸都有好多紅色嘅石頭，所以叫紅石門。
紅矮星可住帶

銀河系入邊有好多紅矮星。呢啲紅矮星周圍可能會有可居住帶。研究紅矮星可住帶有助人類揭示地外生命嘅存在方式。而家就紅矮星嘅特點嚟睇，有啲因素唔利於紅矮星周圍行星產生生命，譬如話紅矮星能量輻射量細，會令到可居住帶個範圍縮細；重有潮汐鎖定效應、恆星變光現象，都會阻礙繞行紅矮星嘅行星產生生命。亦都有有利嘅因素，譬如話喺宇宙入邊紅矮星數量極多、紅矮星生命周期特別長呢啲。
褐矮星數目重多過紅矮星。之不過，就啲人而家知嘅嚟講，佢哋輻射出嚟嘅嗰一啲啲能量好快就會散盡，根本就冇可能支撐生命；而且一般嚟講佢哋都唔係恆星。

紅矮星嘅特性
而家嘅天文發現話畀人知，紅矮星係最細、溫度最低嘅恆星。估佢哋嘅數目響冚嘭唥恆星數度嘅比率可以去到70個皮申到90個皮申。話佢哋「矮」，係比對主星序嘅冚嘭唥恆星，包括太陽。紅矮星係晚期 K 或 M 光譜類型。佢哋尺碼細，細到人類響地球上唔用儀器睇唔倒。個別睇得倒嘅紅矮星，好似最近太陽嘅比鄰星，重有最近嘅單獨紅矮星巴納星，都係視覺星等範圍之外。

潮汐鎖定
一直以嚟天文學家都認為紅矮星冇能力支撐潛在生命需要嘅條件。佢哋咁細嘅尺碼（0.1到0.6個太陽咁大）話畀人知，佢哋內部嘅核反應好慢好慢；佢哋輻射嘅光好少好少（0.01個皮申到3個皮申嘅太陽輻射）。繞行紅矮星嘅行星要同佢繞行嘅紅矮星好近先至會有好似地球噉嘅溫度條件。好似Lacaille 8760呢隻紅矮星，呢個距離會係0.3個天文單位（細過太陽到水星嘅距離）；而好似Proxima Centauri呢隻紅矮星，呢個距離就會細到0.032個天文單位（噉樣嘅情形，一年嘅長度會得返6.3日）。咁近嘅距離，紅矮星嘅重力會引發潮汐鎖定效應。日頭嗰一面會永遠對著紅矮星，而晚黑嗰一面會永遠見唔倒陽光。個行星就要有足夠厚嘅大氣層，用大氣對流嚟傳播日頭嗰一面嘅熱量去晚黑嗰一面，潛在生命先至能夠避免熱到地獄噉或凍到極點嘅噉嘅極端環境。不過咁厚嘅大氣層又可能會吸收晒或反射晒啲陽光，令到陽光冇辦法到達地面。係噉嘅話光合作用就好有問題。
恆星尺碼同溫度嘅比對。繞行紅矮星嘅行星要同佢繞行嘅紅矮星好近先至會有好似地球噉嘅溫度條件。咁近嘅距離會令到佢哋畀潮汐力鎖定。
研究結果回駁咗呢挺悲觀嘅睇法。響加州美國國家航天局阿美司研究中心嘅嘅鑼拔·哈啤理同馬內·左司嘅研究結果顯示，行星嘅大氣層（假設佢有二氧化碳、水蒸氣呢啲溫室氣體）氣壓有100毫巴，或者地球大氣嘅10個皮申，就可以有效噉傳日頭嗰一面嘅熱量去晚黑嗰一面。 噉樣嘅大氣完全喺光合作用要求嘅範圍之內，雖然佢哋嘅一啲模型顯示響晚黑嗰一面水重會雪成冰。格林威治公開學院嘅馬丁·希士亦都話，如果大海洋盆夠深，海水可以有效噉環流，穿越晚黑面冰蓋嘅底部，帶埋日頭面嘅熱量過去。地熱亦都會加熱深部嘅海水令佢哋保持液態。更深入嘅研究，包括光合作用嘅光輻射劑量研究，表明潮汐鎖定嘅紅矮星行星至少可以滿足高等植物生存。

光合作用
紅矮星嘅尺碼唔係唯一限制潛在生命響紅矮星行星上便生存嘅因素。響紅矮星行星永遠晚黑嘅嗰一面，光合作用冇可能發生，因為嗰度永遠都見唔倒陽光。響日頭個一面，「太陽」永遠唔喐，山影地區亦都永遠冇陽光照射。光合作用會好複雜，因為大部分紅矮星能量輻射都響紅外波段（喺地球光合作用依賴可見光）。紅矮星光子平均能量低，佢嘅行星上邊嘅光合作用需要4個光子先至分解到一個水分子。喺地球上兩個就足夠。植物要適應好闊嘅光譜範圍嚟吸收獲取足夠嘅能量。噉樣好可能會令到紅矮星行星上邊嘅植物葉睇落去冚嘭唥係黑色嘅。

變光性
蠍虎座EV星嘅猛烈日冕物質拋射。蠍虎座EV星係一個細過太陽好多嘅恆星。佢嘅日冕物質拋射猛烈過太陽好多。
紅矮星變光性強烈過啲大嘅恆星好多。佢哋嘅表面經常有黑子遮蓋。大嘅黑子一次出現會令到紅矮星嘅輻射減少到正常輻射嘅60個皮申，幾個月咁耐。喺地球，生物用冬眠或者同時潛入深海嘅方法嚟適應冬天幾個月時間嘅溫度降低，呢挺溫度降低同紅矮星黑子導致佢行星嘅溫度降低比較差好遠。重有更嚴重嘅事情發生。紅矮星黑子導致行星溫度大幅降低，海洋可能會結冰。黑子過去紅矮星恢復正常輻射水平以後，結咗冰嘅行星反照率變大，反射晒大部分光照，就好似地球冰期效應一樣，可能會令冰凍持續幾百萬年。
有啲時候紅矮星會出現猛烈嘅耀斑，輻射響幾分鐘之內剎時間增強到正常輻射嘅兩倍。噉樣嘅變光可以破壞所有可以形成生物前體嘅有機分子，對生命形成有好大嘅破壞作用。耀斑爆發吹出嘅「太陽風」亦都會吹走一部分行星嘅大氣。為咗保護繞行紅矮星嘅行星上便嘅生命唔畀耀斑輻射同「太陽風」傷害，行星要有快速旋轉嘅磁場至得。但係畀紅矮星潮汐鎖定嘅行星自轉好慢，佢嘅內核冇可能形成「地質發動機」嚟到產生足夠強嘅磁場。
有啲科學家唔同意上便呢啲睇法。
「響可住性方面冇人發現認有可精彩到畀人中斷嘅表演」，加州大學Berkeley分校嘅傑布·巴司理話。好多人擔心一樣嘢，就係M光譜嘅紅矮星經常出現耀斑。耀斑爆發會推出好多高速運動嘅高能粒子，吹走晒任何臨近行星嘅大氣層。個行星有磁場嘅話，就可以令到高能粒子偏離大氣層。個潮汐鎖定咗嘅行星繞紅矮星公轉一圈，佢自己就自轉一圈，噉就足夠產生磁場，只要佢內部重保持融化狀態。
不過，響紅矮星生命周期入便，猛烈嘅耀斑爆發只會大概喺佢存在嘅前12億年裡便先至有。個行星形成喺足夠遠嘅地方避免潮汐鎖定，然之後喺紅矮星嘅耀斑猛烈爆發期過後進入紅矮星嘅可住帶，噉生命有機會產生。生命可以潛喺水底嚟保護自己避免畀輻射傷害，直到紅矮星過咗佢早期嘅耀斑猛烈爆發期。安靜嘅紅矮星輻射嘅紫外線好少，生命登陸之後，唔使臭氧層保護。
第啲科學家唔同意紅矮星可以支撐生命嘅睇法，認為好似地球咁適合生命嘅行星極少。潮汐鎖定會導致行星磁場相對較弱。活動嘅紅矮星爆發嘅日冕物質拋射會猛烈向背「日」面吹曲行星磁場，拋射物質可能直接接觸到行星大氣層。噉樣嘅情況會令到行星大氣經常擾動，好有可能會令成個行星環境變到唔適宜居住。

數目多
比對第啲恆星，呢一點係紅矮星成為潛在生命居所嘅主要有利因素：佢哋存在周期特別長。地球存在至少45億年之後，先至出現人類；出現合適嘅條件令到生命大爆發係最近5億年嘅事情。而紅矮星嘅存在周期可以長到万億年，因為佢哋嘅核反應較大嘅恆星慢好多好多，噉樣生命就有長得多嘅時間嚟發展進化同生存。仲有，要響特定紅矮星嘅可居住帶搵到行星嘅概率好細，但係所有紅矮星嘅可居住帶加埋，就同響類似太陽嘅行星可居住帶搵到行星嘅概率相當。第一個搵到嘅可能係岩石質「超地球」質量級嘅太陽系外行星位於佢繞行嘅恆星「溫暖」嘅可居住帶入便，而佢繞行嘅恆星，Gliese 581，就係一個紅矮星。
紅眼症

紅眼症，學名結膜炎，係眼嘅結膜發炎，令到對眼紅晒嘅病，通常都係因為受到細菌或者病毒感染，譬如肺炎鏈球菌同腸病毒。
紅磚危城

《紅磚危城》係一套記錄香港反修例運動期間香港理工大學衝突嘅紀錄片，由眾新聞製作，張凱傑做導演。

內容
紀錄片內容係香港理工大學衝突期間唔同嘅景象，當中包括時任立法會議員許智峯嘗試帶領市民離開校園，警察以執法為名，將抗爭者逼向絕路，例如利用閃光彈襲擊校內人士，被困者被警察包圍，近百人從天橋徒手游繩而下，公路狂奔等景象。
另外，紀錄片亦有拍低警察冷嘲熱諷，肆意喝斥同對示威者非人化嘅言論，例如揶揄佢哋係「曱甴垃圾」，話佢哋食冰冷嘅「生命麵包」如同窮人、長者、拾荒者，更指自己收工後，北上去食海底撈，突顯當時呢啲警察對低下階層同埋生命價值嘅蔑視。
《紅磚危城》導演張凱傑喺接受《燦爛時光會客室》主持人管中祥專訪嘅時候話，呢啲抗爭過程都係重要嘅歷史片段，一定要好好噉記錄落嚟。

香港
眾新聞曾經喺香港為《紅磚危城》申請放映許可，但電影檢查審核委員會將佢評為三級片，並要求加上「部分行為可能構成刑事罪行」、「部分內容或評論亦可能未獲證實或有誤導成分」等警告。眾新聞上訴，但全部都被駁回。
另外，呢套紀錄片亦曾經被理工大學校方拒絕放映。

台灣
喺台灣，有幾間大學都有放映呢套片，包括國立交通大學、輔仁大學、台灣師範大學、國立中正大學、國立台灣大學、淡江大學同埋國立政治大學。
的士判官

《的士判官》（粵拼：dik1 si6*2 pun3 gun1，英文：Taxi Hunter）係香港一部恐怖片，1993年上映，由邱禮濤執導，黃秋生主演。
片中反映出當香港的士司機素行差問題，為香港當時「奇案片」風潮中較具社會觀嘅作品。本片其中部份橋段係參考自羅拔·迪尼路參演嘅1976年經典寫實電影《的士司機》，以示致敬。

劇情
張文健有大好事業，家庭有個大肚女人。有日佢老婆遇拒載司機，俾的士車門夾住並拖行至死，令佢消沉抑鬱。之後佢仇恨，決意「制裁」班的士佬。

其他
2006年巴士阿叔事件引發香港網民二次創作風潮，當中出名惡搞作品就係將的士判官海報改成「巴士判官」。
百靈雀

百靈雀，學名叫百靈科，係一種雀，總共分20個種，多數身形細，食蟲同籽，地面造巢。
的士

的士（音譯自Taxi），中國大陸非粵語叫做出租車，台灣叫做計程車，馬新叫做德士，係由路程長短計錢嘅出租汽車，收費通常都係貴過其他交通工具，淨係可以車一個至幾個乘客，而由個客決定目的地同埋喺邊處落，大部份地方嘅的士都有咪錶，顯示路程長短同價錢。搭的士除咗可以遞手截車之外，重可以用電話同埋電腦預約。
維基同享有多媒體嘅嘢： Taxi
的士Go

《的士Go》（Taxi Go）係香港電視娛樂製作嘅旅遊節目，的士司機會帶住節目主持週圍去。節目分兩輯，第一輯喺香港、台南、成都、南京、星加坡等地拍，喺2016年7月6號到9月8號逢禮拜三到四22:00-22:30喺ViuTV播；第二輯喺英國、日本、澳門、珠海等地拍，由陳子豐固定主持，喺2018年12月15號到2019年3月23號逢禮拜六22:30-23:00播。

節目調動
2019年1月26號：由於直播《第14屆 KKBOX 風雲榜》，所以暫停播映一集。
百頁

百頁（粵拼：baak3 jip6），學術上叫重瓣胃（cung4 faan6 wai6），係反芻動物嘅第三個胃，用嚟吸水同發酵，因為睇落好似有好多頁紙，所以有咁嘅名。
牛嘅百頁俗稱牛柏葉（ngau4 paak3 jip6），係廣東嘢食，響打甂爐同點心都見到。牛柏葉等於古文入面嘅牛百葉，例如《韻會》「百葉，牛肚也。」《說文解字》膍：牛百葉也。
的嗒糖

的嗒糖（英文：tic tac）係隻硬糖，由意大利糖廠佛列羅響1969年開始出產，本來得薄荷味，依家有廿幾隻味。
經濟指標

經濟指標（粵拼：ging1 zai3 zi2 biu1；英文：economic indicator）係指一項描述經濟活動嘅統計數據，例子有本地生產總值（GDP）同埋通脹率呀噉。
經濟模型

IS-LM 模型嘅圖解；呢個模型成日俾經濟學家攞嚟研究利率同貨幣供應方面嘅現象。
經濟模型（粵拼：ging1 zai3 mou4 jing4；英文：economic model）係經濟學上用嘅數學模型，會用（一）一柞變數同埋（二）變數之間嘅計量關係，好多時仲會有一啲結構性嘅參數，模擬所研究嘅現象。一個經濟模型通常係簡化咗嘅，淨係抽取最緊要嗰啲變數嚟集中睇，將啲冇噉緊要嘅變數忽略（因為將所有變數都考慮嗮好多時都好嘥時間），並且將考慮緊嘅變數之間嘅關係用數學式表達出嚟。一個經濟模型亦都可能會考慮一啲局外變數（exogenous variable），而局外變數嘅變化可以點樣影響局內嘅變數好多時對研究者嚟講有興趣嘅嘢。

學術功能
經濟模型大致上有兩個功能：用嚟將由數據所睇到嘅關係簡單化同抽象化，仲有係喺計量經濟學（econometric）上用嚟揀選要用乜嘢數據。
簡單化係一個重要嘅功能，因為經濟學研究嘅係一啲複雜嘅現象，要研究嗮所有嘅變數好多時根本唔可行。例如喺研究消費行為嗰陣，一個消費者買幾多嘢可以受好多因素影響，一件貨品嘅價格同質素、消費者嘅收入、資訊流通、甚至乎天氣都有可能影響到消費者會買幾多嘢，而經濟學家為咗簡單起見，好多時會淨係揀啲對消費者行為最有影響力嗰幾個變數（例：價格、收入、同資訊），用數學式表達呢幾個變數之間嘅關係。因為呢個模型係簡化咗嘅，佢唔會做到完美嘅預測，但因為呢幾個變數零舍重要，所以個模型會做到－相對於一個淨係考慮天氣嘅模型－相當準嘅預測得嚟，又唔會太嘥時間－一個考慮嗮所有變數嘅模型可能複雜得滯，喺實際應用上根本冇用。
揀選要用乜嘢數據都係一個重要嘅功能。喺做研究嗰時，一個經濟學家要諗應該搜集乜嘢數據，而前人整落嘅理論模型會話俾佢聽有啲乜嘢變數比較重要，對佢揀選搜集數據嘅策略起到引導性嘅作用。

第啲用途
除咗呢啲學術上嘅用途之外，經濟模型仲可以用嚟：
預測現實世界嘅經濟現象（「如果呢個變數係呢個數值，噉其他嗰幾個變數通常會喺呢個呢個數值...」）；
幫手作出有關經濟政策嘅建議（「我哋想呢個變數變成呢個數值，所以要操作另一個變數...」）；
幫手為提出嘅經濟政策作出辯護（「根據呢個廣受認同嘅經濟模型，如果想呢個變數變成呢個值，就要作出好似我哋個政策所提出嘅操作，所以我哋個政策係掂嘅...」）。

建立過程
建立一個經濟模型嘅過程大致上如下：
思考要用嘅變數；
用數學式表達變數之間嘅關係；
睇吓個模型有幾準：去搜集啲數據返嚟，睇吓數據顯示啲變數之間嘅關係（有關要點樣檢驗呢啲關係，詳情可以睇例如統計學）係咪真係好似個模型所預測嘅噉。準確度對於一個經濟模型嚟講好重要，因為經濟模型嘅主要作用係模擬同預測現實世界嘅現實。
如果個模型喺準確度方面唔達標，就返去步驟 1 做過，直至達標為止。

分類
經濟模型可以按照某啲特性分類：
計量模型（quantitative model）：指會對研究嘅變數作出數值性嘅預測嘅模型，仲有得細分做
隨機性（stochastic）或者非隨機性（non-stochastic）：前者會考慮一啲帶有隨機性喺入面嘅模型，呢啲模型嘅數學式會包含機會率（例：「如果呢個變數數值係 ，噉另外嗰個變數數值有 50% 機會係 ，25% 機會係 ...」）；而後者指一啲冇任何隨機性喺入面嘅模型；現代嘅計量經濟學模型多數都屬於前者，因為經濟學所研究嘅係複雜現象，喺現實應用上經濟模型實會做一定程度嘅簡化，即係話用親經濟模型，梗會需忽略啲冇噉重要嘅變數，所以個結果實係個目標變數嘅實際數值同個模型所預期嘅有些少出入（但出入唔大，所以個模型依然有用）。
計質模型（qualitative model）：呢種模型唔會做數值上嘅預測，衹係會對唔同變數之間嘅關係（例如係成正比定反比）作出預測。呢種模型喺經濟學上好少可會用。

例子
以下係一個模擬一間企業嘅利潤嘅經濟模型：
當中  係指利潤， 係間企業供應貨品服務嘅率， 係指喺  之下啲貨品服務嘅價格， 係指以  呢個率供應貨品服務嘅成本，而  就係每賣一件貨品服務要交嘅稅。如果間企業想令自己利潤最大化，噉  嘅理想數值可以用以下嘅方式計出：
；喺  最大化嘅情況下，呢條式會成立（詳情可以睇微積分）。
因為  同  等嘅已知數值，所以用呢啲式可以計出  嘅理想數值。
經濟激勵理論

經濟激勵理論（英文：Economic Incentive Theory）係一個經濟學理論，探討人喺面對經濟激勵嗰陣嘅行為同決策。呢個理論基於一個假設，就係人會根據經濟激勵去選擇行動，追求自身利益最大化。
經濟激勵可以係金錢、獎勵、懲罰、成本諸如此類，而人會根據爾啲激勵去做出決策。例如，如果一間公司提供高薪酬嘅工作機會，求職者可能會被呢個經濟激勵吸引，選擇加入爾間公司。另一方面，如果政府對某項行為徵收高稅，市民可能會因為經濟激勵而選擇唔做爾項行為，成語「寓禁於徵」就係基於爾個概念。
經濟激勵理論亦可以解釋人們嘅消費行為。例如，當價格跌嘅時候，消費者可能會因為可以用較低嘅價格購買商品而增加消費。而當價格上升嗰陣，消費者可能會因為經濟激勵而減少消費，尋找替代品或者節省開支。
經濟激勵理論對於經濟政策制定同企業管理都有重要影響。政府可以通過調整稅收、補貼或者其他經濟激勵措施來影響市民嘅行為同經濟活動。企業亦可以利用經濟激勵來激勵員工、吸引客戶或者調整產品價格。
正所謂有錢使得鬼推磨，企業管理可以利用經濟激勵理達到下面嘅效果：
提高員工工作動力和積極性
增強員工忠誠度和留任率
提升員工表現和績效
增加創新和創造力
促進團隊合作和協作
經濟激勵理論喺經濟學研究中佔有重要位置，幫助我哋理解人嘅行為同決策背後嘅經濟動機。
經濟政策

經濟政策（粵拼：ging1 zai3 zing3 caak3；英文：economic policy）係指涉及個政府對經濟作出干預嘅政策，例如係稅收、政府預算、貨幣供應同利率等嘅相關政策。

例子
央行放金：如果一間央行手上揸住大量外匯儲備而經濟順利發展，央行好多時會想賣咗手上嘅黃金—噉係因為黃金係一種「死」嘅資產，淨係可以攞嚟儲，唔似得例如債券噉有能力產生回報；而央行放金就表示金嘅供應升，價值就會跌。
利率：政府同央行有能力控制利率；利率升表示債券等嘅資產所產生嘅回報會高咗，令投資者會想持有呢啲資產，唔揸好似黃金等唔會產生咩回報嘅「死」資產；而如果利率下降，相反嘅事就會發生。
經濟機遇委員會

經濟機遇委員會（the Task Force on Economic Challenges），簡稱經機會，係香港行政長官曾蔭權喺 2008-09年施政報告宣佈開嘅資詢會，負責嚮2008年金融海嘯入面搵經濟發展機會。曾蔭權自己主持，財政司司長曾俊華做副主席，委員都係義工。
經濟機遇委員會喺2009年6月22號召開最後一次會議後完成歷史任務，著力推動六大產業（檢測和認證、醫療服務、創新科技、文化及創意產業、環保產業同埋教育服務）發展。
經濟民族主義

經濟民族主義（Economic nationalism），即以經濟政策，尤其係貿易保護主義同反對自由貿易，以促進國家利益。
直同志

一班直同志響西雅圖抗議。
直同志（英文：Ally / Straight Ally / Heterosexual Ally / Straight Gay）係指一班支持 LGBT 社群，仲同佢哋一齊爭取平等待遇、但本身並唔係同性戀或者跨性別嘅人士。

直同志平權組織同運動
由於有某啲人唔支持 LGBT 社群，所以佢哋好多都唔鍾意直同志。正因為噉，直同志有時都會畀人岐視。所以響1973年，化名「直同志之母」嘅珍妮·曼福德（英文：Jeanne Manford）搞咗一個同志組織叫PFLAG，係美國第一個、亦係當今美國最大、最犀利嘅同志組織。呢個組織唔單止支持同性戀者同直同志，佢仲支持雙性戀、跨性別同埋佢哋嘅屋企人。2007年，呢個組織開咗個新項目——「直人挺平權（Straight for Equality）」，目的係幫直同志響社會上面嘅工作場所、醫療保健同埋宗教社區入面得到平等待遇。
除咗PFLAG外，仲有由學生成立嘅同直聯盟同埋GLBTQ法律權益同捍衡者（英文：GLBTQ Legal Advocates & Defenders）都係支持直同志嘅組織。
直布羅陀猿

直布羅陀猿，又叫巴巴里獼猴、叟猴、地中海獼猴（Macaca sylvanus），分佈喺阿特拉斯山脈嘅阿爾及利亞同埋摩洛哥，喺直布羅陀有少少，係畀人帶入去。係出名嘅舊世界馬騮。
直到世界的盡頭…

《直到世界的盡頭…》（日文：世界が終るまでは…）係日本樂團WANDS嘅第八張單曲。

簡介
呢首歌係《男兒當入樽》第二代片尾曲，係《男兒當入樽》咁多首片尾曲入面最出名嗰首；同時亦係WANDS嘅代表作之一（WANDS歷嚟銷量第三高嘅唱片），響日本以至亞洲都好出名。響WANDS解散之後，好多後生仔都淨係識呢首。
2015年，喺加拿大影音商業網WatchMojo.com（英文：WatchMojo.com）嘅十大最佳動畫片尾曲（Top 10 Anime Ending Themes）榜單度，「直到世界的盡頭…」排喺榮譽獎，同第一名嘅「Magia」（《魔法少女小圓》）相提並論。
直到世界盡頭

《直到世界盡頭》係由陳溯填詞，織田哲郎作曲，宋睿同曲世聰編曲，張杰演唱。呢隻歌係江蘇衛視真人騷《前往世界的盡頭》嘅主題曲。

簡介
呢隻歌係改編自日本樂團WANDS為《男兒當入樽》唱嘅第25－49集片尾曲《直到世界的盡頭…》。
直升機家長

直升機父母（helicopter parent）係指過份介入仔女生活、保護或者干預佢哋生活嘅父母，類似直升機一樣喺仔女身邊盤旋，所以叫做直升機家長。
直和

喺抽象代數入面，直和（英文：direct sum）係一種構作新「物件」嘅方法。喺好多嘅範疇入面都可以做直和，例如阿標羣、羣、向量空間、模等等。爲咗舉例，假設A同B羣，咁A同B嘅直和就係所有(a,b)咁嘅樣嘅元素，當中，而羣結構就係由公式去定義。換言之，佢嘅加法係逐個逐個位去做嘅。
直布羅陀

由巨巖遠眺直布羅陀西北部，圖中遠處已經係西班牙。
直布羅陀（英文：Gibraltar）係英國官方承認嘅第14個海外領地，響西班牙南面一個鎮仔，係地中海同大西洋之間連接嘅重要交通要道。面積約 6.5平方公里，人口有三萬，人口密度僅次於香港。地理嚟講係半島，西面係直布羅陀灣，東同南面係地中海，北面同西班牙接壤。地中海氣候，夏天乾燥，冬天濕潤。填海得嚟嘅地佔總面積一成。因為有個大山，易守難攻，幾佰年來，幾個國爭餐飽。

地理
位置
直布羅陀位於西班牙南面地中海沿岸嘅一個半島上，即伊比利半島嘅尾端。亦係連接地中海同大西洋之間嘅重要航海地點，被稱為「直布羅陀海峽」。
氣候
屬於地中海氣候，夏天乾燥温暖，冬天較濕潤而唔算好凍。

歷史
呢節未有人寫，歡迎編撰。 請幫加返相關資訊。

機場
直布羅陀雖然面積細，但都有一個機場。直布羅陀國際機場被選為全球十大最危險機場。機場喺市區中心，距離市區唔夠200公尺，機場跑道同邱吉爾大道（英文：Winston Churchill Ave）相交，當有飛機要升降嘅時，就要封馬路。

教育
直布羅陀有一間大學——直布羅陀大學。

名勝
直布羅陀巨巖（Rock of Gibraltar）：直布羅陀嗰座426米高嘅巨大岩，山上有來自非洲嘅巴巴利獼猴（Barbary Macaques），呢啲馬騮通山走，重有吊車上山。
直布羅陀植物公園（Gibraltar Botanical Gardens）
直布羅陀海峽

（阿拉伯文：مضيق جبل طارق‎；西班牙文：Estrecho de Gibraltar）係英國屬地直布羅陀同摩洛哥之間嘅海峽，分隔開大西洋同地中海。

名
呢個海峽係因為東北邊嘅直布羅陀港先至改咗噉嘅名。喺公元711年，丹基路總督同埋北非摩爾人——他里賈帶咗啲軍隊嚟過咗條海峽，就企喺而家嘅直布羅陀港口嗰嚿石度指揮打仗，結果就剷走咗成100,000幾人嘅西班牙軍隊。為咗記念贏咗呢場仗，他里賈就命令喺佢指揮打仗嗰嚿石度起咗座城堡，重將座山改咗名嗌「直布他里賈」，而呢座城堡喺阿剌伯話入面就係「他里賈山」噉解。後嚟歐洲人就將佢個名音譯咗，嗌「直布羅陀海峽」。

敘述
直布羅陀海峽嘅全景（喺2007年6月22號影）
呢條海峽完全整咗個歐洲、非洲、大西洋同埋地中海之間嘅陸海天然交界。海峽嘅北邊就係西班牙嘅安達盧西亞地區；南邊就係摩洛哥；西邊就係望都望唔到邊嘅大西洋；東邊就係世界上最大嘅內陸海——地中海。
海峽全長58公里；闊15——43公里；最窄嗰度有14.3公里；水深280——900米。呢條海峽喺大西洋同地中海嚟講，好似佢哋嗰條咽喉咁緊要。
其中全長方面，最西邊從西班牙嘅特拉法加角同摩洛哥嘅斯帕特爾角度開始，一直向東去到西班牙嘅歐羅巴角同摩洛哥嘅阿米拿半島嗰邊。

特殊嘅洋流
呢度話明喺地中海嘅海底度有嚿卡馬利勞岩床響度，分隔咗地中海嘅洋流啲水。
直布羅陀海除咗有佢嘅內陸風暴之外，重成日吹東風或西風嘅，因為佢有從西邊去到東邊嘅洋流，喺海峽度唔停噉猛咁輸啲水入去地中海度。而地中海入面比較鹹同埋比較重嘅海水，就喺122米深嘅海水度流咗入大西洋嗰邊，而且入得比較多，出得比較少。噉就保證嗮成個地中海啲水嘅穩定性，唔會萎縮到好似個「鹽海」噉。主要係海底有嚿卡馬利勞岩床響度，而呢嚿岩床響海底水深280米嗰邊。

交通嘅優越性
直布羅陀海峽因為同地中海、大西洋接埋一齊。佢係地中海地區經過大西洋再去到南歐、北非同埋西亞嘅緊要路線。喺1889年嘅蘇伊士運河通咗航之後，尤其係波斯灣嗰邊嘅油田攞咗開發之後，佢重係一個好緊要嘅戰略地位。因為佢每日都有成幾百部到幾千部船成日行過呢條海峽嘅。
納米比亞

納米比亞係非洲西南部一國，北面係安哥拉同贊比亞，東面係波茨華拿，南面係前宗主國南非，首都溫得和克。
納米比沙漠同大西洋
當地特色係一大片臨海沙漠，甚至佢個名嘅意思係「不毛之地」。
納米無明火

《納米無明火》（Nano Life Without Fire）係香港電視娛樂製作嘅飲食同訪談節目，由谷德昭做主持，2021年7月5號到7月16號逢禮拜一到五22:30—23:00喺ViuTV播。節目主持會拜訪住喺面積好細嘅住宅單位（俗稱「納米樓」）而無得明火煮食嘅人，請佢哋講下住「納米樓」嘅原因同經歷，主持又會示範點樣用電磁爐煮大餐。
納稅人

納稅人（粵拼：laap6 seoi3 jan4；英文：taxpayer）係指法律上要交稅嘅人或者組織。
納米化學

納米化學（英文：nanochemistry）係化學嘅一個子領域，結合納米科技，用納米尺度嚟研究化學嘢。
皇家

皇家係王室或者王室所有。有時亦指有君主嘅政府。

香港
香港英治時期，皇家就指香港政府。皇家人就係公務員，皇家飯指政府供飯，皇家地係官地。亦有皇家香港警察。
皇室

皇室或王室，亦稱為皇家，係指君主制國家運用權力進行統治嘅家族集團。一般代表家族中唔同輩份的成員以及一啲旁系分支，通常都有血緣關係，但並唔係必然。
由於唔少國家都有皇室聯姻，並且有好多旁系，所以皇室唔一定只係一家一地，一個皇室中唔同房的成員可能統治唔同嘅國家。

皇室同王室嘅區分
皇室係指國家君主被稱為「皇帝」（例如古代中國）或者「天皇」（例如日本）嘅，而王室就係國家君主稱為「國王」或者「女王」嘅。
現代華語系國家嘅中文翻譯或文學成日撈亂咗佢哋，並且幾乎稱「皇室」居多，而實際上係唔啱嘅用法。呢種誤用情形亦都常見於「皇后（皇帝嘅正妻）」同埋「王后（國王嘅正妻）」、「女王（女性君主）」等嘅詞。

現今嘅皇室同埋王室
宜家絕大多數施行君主制嘅國家都採用君主立憲制度，君主只係名義上嘅國家元首，並冇實權，政治實權多數由總理或者首相行使。
皇家公園站

皇家公園站（英文：Park Royal tube station）係英國倫敦地下鐵皮卡迪利綫嘅車站，屬第三收費區，喺大倫敦伊靈區。
皇太極

愛新覺羅皇太極（1592年11月28號—1643年9月21號），係大清（後金）第二位皇帝，史稱清太宗；1636年5月15號，佢將「大金」（後金）改國號為「大清」，改元崇德，所以又叫崇德皇帝。

生平
皇太極係前一任後金大汗努爾哈赤嘅第八子。1626年努爾哈赤過身，之後由皇太極繼位。
皇太極在位期間，發展生產，增強兵力，為後嚟大清迅速擴張入主中原打下咗堅實嘅基礎。
1642年，清兵俘虜咗明朝總督洪承疇，之後洪承疇歸降大清。
1643年，皇太極過身，之後由佢個仔福臨繼位。
死後廟號太宗，謚號叫做應天興國弘德彰武寬溫仁聖睿孝文皇帝，經歷康雍乾三朝，累加謚號叫做應天興國弘德彰武寬溫仁聖睿孝敬敏昭定隆道顯功文皇帝。
皇室堡

皇室堡（英文：Windsor House，以前叫做The IN Square），係香港銅鑼灣區內主要商場之一，喺香港島銅鑼灣告士打道311號。
皇室大廈

皇室大廈（Windsor House），原先叫溫莎公爵大廈，係香港一座寫字樓，喺銅鑼灣告士打道311號，鄰近記利佐治街，隔籬係恒隆中心。大廈前身係牛奶公司冰廠，1979年由香港置地重建成寫字樓，1987年賣畀華人置業。皇室大廈基座係商場，叫皇室堡。
皇室行

皇室行，香港屋宇，喺舊時中環一七二四號地段，南德輔道，北遮打道，東雪廠街，西第一代歷山大廈。一九〇〇年七月投地後開始起，分南北翼，南翼一九〇二年起好，北翼一九〇四年起好。置地一九五三年拆南翼，一九五四年拆北翼，連同歷山大廈，重建成今日第二代。行屬新古典建築風格。
皇室行南北先後租畀唔同公司。南翼有英皇大酒店、中天行等。北翼有思豪大酒店、連卡佛等。
舊時香港政府部門，教育司署、核數師署、物產管理處、稅務局，曾經設喺皇室行。
皇室訓令

《皇室訓令》（Hong Kong Royal Instructions）係香港英治時期嘅重要憲制性法律文件，響1843年到1997年生效。入面37條條文提供咗香港行政局同立法局運作具體細則安排，寫明立法程序，同埋進一步明確指出同規範港督嘅權力，係《英皇制誥》嘅補充。
石籬邨

石籬邨（英文：Shek Lei Estate）係香港一個公共屋邨，喺新界葵青區葵涌石犁坑，由石籬（一）邨 、石籬（二）邨 同石籬中轉房屋組成，項目重包括居屋怡峰苑。
石竹目

石竹目（Caryophyllales）係真孖葉植物嘅一個目，有約莫37個科。
石筆木

石筆木（粵拼：sek6 bat1 muk6；學名：Tutcheria spectabilis）係山茶科石筆木屬嘅常綠喬木，喺中國嘅廣東、廣西、湖南、雲南地區都可以搵到。

樣
植株高9m，樹皮暗啡色。葉厚革質，濃綠兼有光澤。花單生，大而靚，白色，通常生喺枝頂，花瓣有軟毛；每年6月開花。果屬蒴果，樣似個大波，好多時爆裂。籽紅色。

用途
植株可以做綠籬植物同行道樹，花可以俾人睇。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅根同葉可以做藥，有消食化積嘅功效。
石竹科

石竹科（粵拼：sek6 zuk1 fo1；學名：Caryophyllaceae）係石竹目嘅一個科嘅草本植物，喺溫帶同寒帶地區入面成日可以見到佢。佢屬下有86個屬。另外，石竹科重可以分成繁縷亞科、石竹亞科同埋大爪草亞科呢三個亞科。

出名嘅植物
比較出名嘅石竹科植物有石竹、剪春羅、剪秋羅、漢宮秋等。

有關嘅書
林春吉，《台灣的水生與溼地植物》，2005，台北，綠世界出版社。
石竹路

石竹路（英文：Dianthus Road），係香港九龍又一村嘅一條馬路，由玉蘭路開始，另一邊係掘頭路。街名係嚟自石竹。
石笋礮臺

石笋礮臺（石笋炮台，石筍礮臺，石筍炮台，英文：Sheksun pautoi），近年又叫分流炮台（Fan Lau Fort）係香港大嶼山分流一個炮台。佢係全港最舊嘅炮台。相信建於大清。
石籬中轉房屋

石籬中轉房屋係香港嘅一條公共屋邨，喺新界葵涌石梨貝石梨街，一共有2座樓，1968年入伙。
石竹

石竹（粵拼：sek6 zuk1；學名：Dianthus caryophyllus），繙名康乃馨（hong1 naai2 hing1；carnation），係石竹科石竹屬嘅1~2年生或長年生嘅草本植物，原產地中海地區，而家喺歐洲溫帶同中國大陸嘅福建、湖北等地可以搵到。佢係目前世界上常用花之一。石竹種類繁多，唔少係變種與雜交種，喺溫室度幾乎可以唔停開花。

分佈
家下世界唔同地方都出產石竹。肯雅以石竹爲主要出口品，而美洲哥倫比亞出口嘅花，亦以石竹爲最。亞洲嘅日本、韓國、馬來西亞等國，都大批咁種。歐洲嘅德國、匈牙利、意大利、波蘭、西班牙、土耳其、英國同荷蘭等國，都種唔少。

樣
成樖嘢有25~40cm高，粉綠色，莖豎直兼上邊多分枝；每年5~8月開花，8~9月結果。

用途
石竹一般種喺園林嘅花壇同花徑地區，庭院盆栽或整成插花。

文化
因爲西洋通常喺母親節送石竹花畀亞媽，故有人將石竹英文carnation，繙成康乃馨。按家下例，阿媽在生就送紅花，死咗送白花。
石竹屬

石竹屬（學名：Dianthus）係石竹目石竹科下一個屬，有約莫340種，包括石竹。
石籬（一）邨

石籬（一）邨係香港嘅一條公共屋邨，喺新界葵涌石梨貝，一共有9座樓，1985年入伙。
神聖舞

神聖舞（粵拼：san4 sing3 mou5；英文：sacred dance）係指為咗宗教而跳嘅舞。例如印度教傳統嘅婆羅多舞（Bharatanatyam）本來係用嚟俾女人喺神殿嗰度為咗拜神而跳嘅。
神舟一號

神舟一號環繞地球軌道飛行14圈之後，喺納米比亞對開海域嘅遠望3號跟蹤船嚮18:49（UTC±0）發出逆火指令。神舟一號成功重返大氣層之後，喺發射台以東約415公里、內蒙古烏海西北約110公里處著陸。喺太空飛咗21個鐘。
飛船返回艙而家擺喺中國科學技術館。
神舟九號

神舟九號，卽係神舟九號飛船，滅筆神九，係中國一太空船，歸神舟系列。
神舟九號射上太空，有三太空人，主要任務駁埋天宮一號。

嘢食
宇航員食炒飯同飲奶茶。
神舟二號

嚮2001年1月9號發射升空，係神舟飛船第二輪冇人發射。喺返回艙入面，有一隻馬騮、一隻狗同一隻兔仔喺對太空船生命支持系統進行測試。返回艙喺軌道上運行7日後同其他航天器分離，軌道艙喺軌道上再停留220日。
神舟七號

神舟七號，簡稱神七，係一隻中國造嘅太空船，2008年9月尾搭載長征系列運載火箭响酒泉衛星發射中心發射上太空，行程中有兩個船員出密封艙外執行太空漫步任務。
升空嘅太空人有三個：翟志剛（指令長）、劉伯明、景海鵬。
神舟三號

嚮2002年3月25號發射，係中國神舟飛船第三次冇人發射。呢次係神舟號發射嘅第一艘載人飛船，任務嘅主要目標係測試喺太空中畀太空用用嘅維生系統。船上有一個假人模擬人體嘅生理訊號——心悸、脈搏、呼吸、食嘢、新陳代謝同屙。
神職人員

神職人員係一個宗教（尤其係基督宗教）入面做緊同宗教有關工作嘅人。喺基督宗教入面，神職人員有好多種職位，譬如執事、司鐸、主教。
祖先

祖先（粵拼：zou2 sin1），又寫先祖，就係子孫嘅相反，一個人嘅父母，同佢哋對上嘅父母，一直推返上去。不過好多時講祖先，通常都係最少隔幾年。年代久遠嘅就叫遠祖。好多父系社會，祖先只係計阿爸嗰邊。
如果兩個人有共同嘅祖先，咁就會講佢兩個有血緣關係，或者親戚關係。響演化論來講，幾個品種有同一演化祖先，佢哋都係呢個祖先品種嘅子孫。
有好多文化都有景仰祖先，唔理佢係生定係死，都要恭恭敬敬。有啲重有拜祖先嘅習俗，以維繫成個家族同社會秩序。
祖些夫－阿夏芒·龐巴迪

祖些夫－阿夏芒·龐巴迪（法文：Joseph-Armand Bombardier、國際音標：​[ʒozɛf aʁmɑ̃ bɔ̃baʁdje]；1907年4月16號—1964年2月18號）係法裔加拿大設計師、發明家同企業家，龐巴迪集團嘅創辦人。佢最早、亦係最出名嘅發明係雪橇車。
佢個孫沙夏勒·龐巴迪亦都係一位設計師。
祖些華特

祖些華特（José Walter，1927年7月16號—）係巴西政治人同工程師。1967年到1971年間做福塔雷薩市市長。
祖些薩拉馬戈

祖些薩拉馬戈（José Saramago，1922年11月16號—2010年6月18號）係葡萄牙作家，1998年攞諾貝爾文學獎。
祖些里尼亞雷斯

祖些里尼亞雷斯 (José Linhares，1886年1月28號—1957年1月26號 ）係巴西政治人同律師，喺巴西塞阿拉州嘅巴圖里特（Baturité）出世。 
祖些里尼亞雷斯喺1945年至1946年間出任巴西總統。
祖倫盧柏迪古

祖倫盧柏迪古（西班牙文：Julen Lopetegui，1966年8月28號—）係西班牙一個退咗役嘅男足球員，而家做足球教練。
祖些韋靈頓蘭丁

祖些韋靈頓蘭丁（葡文：José Wellington Landim，1955年11月14號—2015年6月9號）係巴西政治人同醫生，喺巴西塞阿拉州布雷茹山度（Brejo Santo）出世。1999年到2001年間做塞阿拉州立法會議長。
佢喺2015年6月9號喺福塔雷薩醫院因腦膜炎病死，終年59歲。
祖些莫雷拉達羅差

祖些莫雷拉達羅差（José Moreira da Rocha，1869年5月24號—1934年8月21號）係巴西法官同政治人。喺1924年至1928年期間出任塞阿拉州州長。
羅差喺1934年8月21號喺里約熱內盧死咗，終年65歲。
積遜史達頓

積遜史達頓（粵拼：zik1 seon3 si2 daat6 deon6，英文：Jason Statham，1967年7月26號—）係個英國男演員，喺打比郡出世。佢喺1993年出道，代表作有《夠薑四小強》同《邊個夠我薑》。
積赫斯頓

積赫斯頓（Jack Huston，出生名Jack Alexander Huston，1982年12月7號—）係一位英國演員。佢比較出名喺HBO嘅電視劇集《酒私風雲》裏面飾演Richard Harrow（英文：Richard Harrow）。佢喺2013年電影《騙海豪情》中演出配角，同埋喺2016年歷史電影《賓虛》飾演片名主角。
積遜莫瑪

積遜莫瑪（粵拼：zik1 seon3 mok6 maa5，英文：Jason Momoa，1979年8月1號—）係個美國嘅男演員同模特兒，喺1998年出道，出名嘅作品有《權力遊戲》同《王者之劍3D》。
積遜龐

積遜龐（粵拼：zik1 seon3 pong4，英文：Jason Bourne）係個喺美國驚悚小說作家羅拔勒德倫筆下最出名嘅角色，喺《叛諜追擊》入面由麥迪文嚟扮演。
積遜威爾

積遜威爾（Jacksonville）係美國佛羅里達州最大城，人口85萬。
第12屆朝鮮地方選舉

第12屆朝鮮民主主義人民共和國地方選舉喺1985年2月24號舉行。
呢次遲舉選出全國28,793個城市、郡同埋邑嘅人大代表。

結果
結果係呢次選舉入面投票率同候選人贏出率都去到100%。
第12屆贊比亞總統選舉

第12屆贊比亞總統選舉喺2015年1月20號舉行。要搞呢次選舉係因為2014年10月總統邁克爾·薩塔死咗，而佢重有年半任期重未做完，所以要選返嗰總統出嚟做埋佢嘅剩餘任期。
喺投票嗰日有幾個票站因為受到惡劣天氣影響，要延遲開放同埋延長票站關門時間。

背景
呢次選舉有十一條友出嚟參選，主要兩大對手係贊比亞國防部長、愛國陣線黨員埃德加·倫古同埋反對黨國家發展聯合黨領袖哈凱恩德·希奇萊馬。

結果
選舉委員會係1月24號宣佈倫古攞到48.3%嘅選票贏出，對手希奇萊馬只係攞到46.7%嘅選票而輸咗。但係希奇萊馬選完之後話選舉係受到操控嘅。
第12屆朝鮮最高人民會議選舉

第12屆朝鮮最高人民會議選舉喺2009年3月8號舉行。
呢次選舉係以直選嚟選出687個議席。根據北韓憲法規定呢次選舉應該係要喺2008年搞嘅，會拖到2009年搞嘅原因外界就估同最高話事人金正日嘅身體健康有關。
同上次選舉一樣，呢次選舉所有選區都係只有一個候選人，而且佢哋全部都係由朝鮮勞動黨事前揀過。所以朝鮮勞動黨可以控制晒最高人民會議嘅決定。
第12屆沖繩縣議會選舉

第12屆沖繩縣議會選舉喺2016年6月5號舉行。

結果
結果由主張美軍完全撤出沖繩，反對基地搬遷嘅現任知事，翁長雄志一派攞到過半數議席。支持翁長雄志一派主要由社民黨、日本共產黨等在野反對黨組成，響四十六個議席入面攞到廿七個議席。

後續
翁長形容係：「一場大勝利」，並話：「反對搬遷基地嘅立場係全縣嘅普遍共識」，將會繼續推動阻止搬遷運動。官房長官菅義偉喺6月6號嘅記者會到話，選舉結果點都好，中央政府就搬遷基地到邊野古嘅計劃係唔會改變。
第12屆砂拉越州選舉

第12屆砂拉越州選舉（英文：2021 Sarawak State Election）（馬來話：Pilihan Raya Negeri Sarawak 2021）喺2021年12月18號舉辦，選出第19屆砂拉越州議會全體成員。
本來第18屆砂拉越州議會要喺2021年6月7號自動解散，但由於武漢肺炎疫情同馬來西亞政治危機等因素，馬來西亞聯邦宣布一度宣布進入緊急狀態，選舉被延後。
2021年11月3號，最高元首蘇丹阿都拉宣布砂拉越州緊急狀態將提前結束，並已喺憲報上刊登。噉意味住砂拉越政府已成為看守政府，而第十二屆砂拉越州選舉將喺60日內舉行。砂拉越州係繼沙巴州同馬六甲州之後，第三個喺武漢肺炎疫情期間舉行州選嘅州。
2021年11月24號，喺經過馬來西亞選舉委員會嘅討論之後，選舉委員會主席拿督阿都干尼喺新聞發布會上表示砂拉越第十二屆選舉提名日定喺12月6號，而投票日係12月18號，競選期12日。提前投票日就係12月14號。此外，拿督阿都干尼亦表示呢次選舉嘅標準作業程序（SOP）將由衛生部、國安會。警方以及砂災難管理委員會共同製定，並會喺制訂完成後宣布。
2021年12月18號，砂拉越政黨聯盟攞到76席，成功執政砂拉越州。砂拉越政黨聯盟主席阿邦佐哈里正式宣布就任第7任砂拉越首長。
第12屆葡萄牙國會選舉

第12屆葡萄牙國會選舉響1851年11月2號同16號舉行。
第12屆日本眾議院議員總選舉

第12屆日本眾議院議員總選舉喺1915年3月25號舉行。
呢次選舉係大正天皇上臺後第一次舉行嘅選舉。

內閣
第2次大隈重信內閣。

解散
1914年12月25號。

選舉舉行
1915年3月25號。

選舉人數
381人。

選舉制度
複數選區制。
選舉資格：夠廿五歲同埋每年畀10円以上嘅稅嘅男性先可以投票。
選民人數：1,546,411。

贏出名單
立憲政友會 立憲國民黨 立憲同志會 中正會 大隈伯後援會 獨立人士
※選區後嘅數字表示攞到票數之後分配出嚟贏出嘅順序。
第12屆澳門全國人大代表選舉

第12屆澳門全國人大代表選舉喺2012年12月17號舉行。

過程
呢次選舉由全國人大常委會副委員長兼秘書長李建國嚟睇場。而選舉會議主席團常務主席就由崔世安主持。出席會議嘅三百五十九個選舉會議成員以唔記名嘅投票方式嚟選出十二個澳區全國人大代表。

結果
票王：劉藝良。
第12屆香港舞台劇獎

第12屆香港舞台劇獎頒獎禮，喺2003年舉行。
第12屆日本參議院議員通常選舉

第12屆日本參議院議員通常選舉喺1980年6月22號舉行。

內閣
第2次大平內閣。

公示
1980年5月30號。

選舉舉行
1980年6月22號。

選舉人數
126人。
地方選區：76人。
全國選區：50人。

選舉制度
地方選區
小選區制
兩人選區：26人。
中選區制
四人選區：15人。
六人選區：4人。
八人選區：2人。
全國選區
複數選區制：50人。
唔記名投票
選舉資格：夠廿歲嘅男女先可以投票。
選民人數：80,925,034人。
地方選區：39,171,128人。
全國選區：41,753,906人。

其他
候選人：285人。
地方選區：192人。
全國選區：93人。

投票率
75.5%。

第一次參選就贏咗
有「※」曾經係眾議院議員。
自由民主黨
板垣正
井上孝
井上裕※
岩本政光
江島淳
大河原太一郎
大木浩
岡部三郎
梶原清
川原新次郎
藏內修治※
關口恵造
高木正明
田澤智治
田中正巳※
穀川寛三※
內藤健
仲川幸男
福田宏一
松浦功
村上正邦
森山眞弓
日本社會黨
鈴木和美
本岡昭次
八百板正※
山田讓
公明黨
大川清幸
鶴岡洋※
中野鐵造
民社黨
伊藤鬱男
小西博行
革新自由連合
中山千夏
獨立人士
宇都宮德馬※
高木健太郎
中村鋭一
美濃部亮吉
山田耕三郎
粵典

《粵典》（英文：words.hk），係一個香港廣東話網絡字典，以廣東話同英文雙語釋廣東話嘅詞，去到2016年8月27號為止已經收錄咗四萬個詞彙。

創立原因
普通話一直滲入香港人嘅日常生活（例如 TVB一部電視劇加入普通話對白、港鐵嘅廣播加上普通話、普教中政策），劉擇明認為噉係壓迫緊廣東話嘅空間，所以喺2014年創立《粵典》。
粟粉

粟粉係用粟米整嘅澱粉，可以用嚟埋芡或者整甜品。
響香港，由於有一隻鷹粟粉牌子好出名，唔少人直接用呢個名稱呼粟粉。